Урысеймрэ Китаймрэ зэщIыгъуу зэлэжь проектхэм ящыщщ Къэбэрдей-Балъкъэрым «Этана» промышленнэ комплекс къыщызэгъэпэщыныр
«Урысеймрэ Китаймрэ зыужьыныгъэм и пашэхэщ» зэIущIэшхуэм хиубыдэу щэкIуэгъум и 17-м Москва щызэпсэлъащ «Урысей зэкъуэт» урысейпсо партымрэ Китайм и Коммунист партымрэ я лIыкIуэхэр.
ЗэIущIэр нэхъыбэу зытеухуауэ щытар къэралитIым я экономикэ зэдэлэжьэныгъэм зегъэубгъунырщ, зэщIыгъуу ягъэхьэзыра проектхэр энергетикэм, транспортым, машинэ щIыным, промышленностым, агрокомплексым я IэнатIэхэм щыгъэзэщIэнырщ. Проект нэхъ хэхахэм ящыщщ Амур псым гъущI гъуэгу лъэмыж телъхьэныр, «Европэ-Китайм и къухьэпIэ лъэныкъуэ» гъуэгур укъуэдииныр. Апхуэдэу мыхьэнэшхуэ иIэнущ Къэбэрдей-Балъкъэр Республикэм «Этана» промышленнэ комплексыр, Пекинрэ Москварэ урысей-китай щэнхабзэ центрхэр зэрыщащIынум.
«Политикэ унафэхэр къэщтэным къыдэкIуэу ди къэралхэр хуокIуэ экономикэм и IэнатIэм проект пыухыкIахэр зэщIыгъуу щыгъэзэщIэным»,- къыхигъэщхьэхукIащ «Урысей зэкъуэтым» и Политикэ совет нэхъыщхьэм и бюром хэт, «Зыужьыныгъэм и пашэхэр» парт проектым и жылагъуэ советым и тхьэмадэ Шувалов Юрий.
Китайм и компартым и делегацэм и Iэтащхьэ, партым и ЦИК-м нэгъуэщI къэрал IуэхухэмкIэ и къудамэм и унафэщIым и къуэдзэ Цзюнь Ли апхуэдэу къыхигъэщхьэхукIащ къэралитIым я зэдэлэжьэныгъэр кIуэтэху нэхъ куу зэрыхъур икIи абы ехьэлIауэ жиIащ: «Китаймрэ Урысеймрэ я унафэщI партхэр зэпымыууэ зочэнджэщ, къэралитIым я пашэхэр щIызэгурыIуа Iуэхухэр пхыгъэкIа зэрыхъунум теухуауэ зопсалъэ».
Псоми зэрытщIэжщи, Урысейм и Президент Путин Владимиррэ КНР-м и УнафэщI Цзиньпин Сирэ я зэIущIэм хиубыдэу 2017 гъэм бадзэуэгъуэм и 4-м Iэ щIадзауэ щытащ «Этана» промышленнэ комплексыр Къэбэрдей-Балъкъэр Республикэм щыухуэным теухуа зэгурыIуэныгъэм. А документым хиубыдэу лэжьыгъэшхуэ ирагъэкIуэкIынущ экологием, энергетикэм, транспортымкIэ инфраструктурэм, туризмэм, агропромышленнэ комплексым, щIэныгъэм, социальнэ IэнатIэм ехьэлIа проектхэр гъэзэщIэнымкIэ .
КъБР-м и Iэтащхьэмрэ Правительствэмрэ я пресс-IуэхущIапIэ.
